open-index/open-wikipedia-markdown huggingface dataset:
தமிழ்நாடு தொழிலக வெடிபொருள் உற்பத்தி நிறுவனம்

**தமிழ்நாடு தொழிலக வெடி பொருட்கள் நிறுவனம்** (*Tamil Nadu Industrial Explosives Limited* (சுருக்கமாக:**TEL**) என்பது  தமிழ்நாடு அரசு நிறுவனங்களில் ஒன்றாகும் இந்நிறுவனம் தொழிலக வெடி பொருட்களையும், அதனைச் சார்ந்த பொருட்களையும் உற்பத்தி செய்கிறது. இந்நிறுவனத்தின் ஆலை வேலூர் மாவட்டம், காட்பாடி அருகே உள்ள வண்டாரந்தாங்கல் மற்றும் தாராபடவேடு பகுதிகளில் 700 ஏக்கர் பரப்பளவில் செயல்படுகிறது. இதன் ஆலை காட்பாடி சந்திப்பு தொடருந்து நிலையத்திலிருந்து 7 கிலோமீட்டர் தொலைவில் உள்ளது. இந்நிறுவனம் 1983ஆம் ஆண்டில் நிறுவப்பட்டது. இவாலையின் உள்ளூர் தலமையிடம் வேலூர், கிறிஸ்டியன்பேட்டையிலும், தலைமையகம் சென்னை-600002ல் செயல்படுகிறது.
## உற்பத்திகள்
* டெட்டர்கள் (Detators)
* டெட்டர் பியூஸ்
* குழம்பு வெடிபொருட்கள்
* சாந்து வெடிபொருட்கள் 
* MMAN அடிபடையிலான வெடிபொருட்கள் 
* 2EHN

## சில பெரிய வாடிக்கையாளர்கள்
* இந்தியா நிலக்கரி நிறுவனம் மற்றும் அதன் துணை நிறுவனங்கள் 
* சிங்கரேணி நிலக்கரிச் சுரங்க நிறுவனம்
* நெய்வேலி பழுப்பு நிலக்கரி நிறுவனம் 
* எல்லைப்புறச் சாலைகள் அமைப்பு
## இதனையும் காண்க
* தமிழ்நாடு அரசு நிறுவனங்கள்

## மேற்கோள்கள்

## வெளி இணைப்புகள்
* 
* Tamil Nadu Industrial Explosives Limited

பகுப்பு:வேலூர் மாவட்டம்
பகுப்பு:தமிழ்நாடு அரசு நிறுவனங்கள்
ஆரோன்யக் கோசு

**ஆரோன்யக் கோசு** (*Aronyak Ghosh*) என்பவர் இந்தியாவைச் சேர்ந்த ஒரு சதுரங்க வீரராவார். 2003 ஆம் ஆண்டு திசம்பர் மாதம் 6 ஆம் தேதியன்று இந்தியாவின் கொல்கத்தா நகரத்தில் இவர் பிறந்தார்.  பிடே அமைப்பு 2020 ஆம் ஆண்டில் இவருக்கு பன்னாட்டு சதுரங்க மாசுட்டர் பட்டத்தை வழங்கியது.

## சதுரங்க வாழ்க்கை
2023 ஆம் ஆண்டில், ஆரோன்யக் கோசு இந்திய சதுரங்க வெற்றியாளர் போட்டியில்  மூன்றாவது இடத்தைப் பிடித்தார்.

2023 ஆம் ஆண்டில் சாண்ட்டசு  பன்னாட்டு திறந்தநிலை போட்டியில் நான்காவது இடத்தைப் பிடித்து தனது முதல் கிராண்டுமாசுட்டர் விதிமுறையை பெற்றார். 2024 ஆம் ஆண்டில் பிரான்சு நாட்டின் அன்னேமாசு நகரில் நடைபெற்ற சதுரங்க மாசுட்டர்சு போட்டியை வென்றார்.  இதன் மூலம் கிராண்டுமாசுட்டர் விதிமுறைக்கான  இரண்டாவது விதிமுறையைப் பெற்றார்.

ஆரோன்யக் கோசு 2025 சதுரங்க உலகக் கோப்பையில் விளையாடத் தகுதி பெற்றார். முதல் சுற்றில் கிராண்ட்மாசுட்டர் மேடியூசு பார்டலை தோற்கடித்தார் என்றாலும் இரண்டாவது சுற்றில் லெவன் அரோனியனால் வெளியேற்றப்பட்டார்.
 
## மேற்கோள்கள்

## வெளி இணைப்புகள்
* 
*
*Aronyak Ghosh chess games at 365Chess.com

பகுப்பு:2003 பிறப்புகள்
பகுப்பு:வாழும் மக்கள்
பகுப்பு:இந்திய சதுரங்க வீரர்கள்
பகுப்பு:கொல்கத்தா நபர்கள்
விலங்கு விளைவு விதி

**விலங்கு விளைவு விதி** (*Animal efficacy rule*) என்பது மருந்துகள் அல்லது உயிரியல் பொருட்கள் போன்றவை மனிதர்களில் சோதனைக்கு உட்படுத்துவதற்கு முன், அவற்றின் பாதுகாப்பு மற்றும் விளைவு விலங்குகளில் பரிசோதனை செய்யப்பட வேண்டும் என்ற ஒழுங்குமுறை விதியைக் குறிக்கும். இவ்விதி விலங்கு விதி என்றும் அழைக்கப்படுகிறது. சில புதிய மருந்துகள் அல்லது உயிரியல் சிகிச்சைகள் மனிதர்களில் நேரடியாக சோதனை செய்ய இயலாதபோது, விலங்கு மாதிரிகளின் மூலம் அதன் பயன்தன்மையை மதிப்பிடுவது இவ்விதியின் நோக்கமாகும். செப்டம்பர் 11 தாக்குதல்கள் மற்றும் உயிரி பயங்கரவாதம் தொடர்பான கவலைகளைத் தொடர்ந்து, விலங்கு விளைவு விதி அமெரிக்க உணவு மற்றும் மருந்து நிர்வாக அமைப்பால் இறுதி செய்யப்பட்டு 2002 ஆம் ஆண்டில் உருவாக்கப்பட்டது.  

## முக்கிய அம்சங்கள்
விலங்கு தரவுகள், மருந்தின் செயல்முறை மற்றும் உயிரியல் சான்றுகள் ஆகியவற்றின் அடிப்படையில் அமெரிக்க உணவு மற்றும் மருந்து நிர்வாகம் அனுமதி வழங்குகிறது. 

உயிர்க்கொல்லி வைரசு, கதிர்வீச்சு அல்லது நச்சு போன்ற ஆபத்தான காரணிகளுக்கு எதிராக மருந்து உருவாக்கும்போது, மனிதர்களில் சோதனை செய்வது நெறிமுறையாகவும் பாதுகாப்பாகவும் இருக்காது. இத்தகைய சந்தர்ப்பங்களில் விலங்கு ஆய்வுகள் அனுமதிக்கப்படுகின்றன. 

விலங்கு சோதனை முடிவுகள் மனிதர்களுக்கான எதிர்பார்க்கப்பட்ட விளைவுகளுடன் தொடர்புடையதாக இருக்க வேண்டும்.

விலங்கு சோதனைகள் மூலம் மருந்து உயிரினத்தில் எவ்வாறு செயல்படுகிறது, நோயைத் தடுக்கிறதா அல்லது குணப்படுத்துகிறதா என்பது பரிசோதிக்கப்பட வேண்டும். 

2015 ஆம் ஆண்டு அக்டோபர் மாதத்தில் விலங்கு விதி குறித்த தொழில்துறைக்கான வழிகாட்டுதலை அமெரிக்க உணவு மற்றும் மருந்து நிர்வாகம் வெளியிட்டது.

## மேற்கோள்கள்

## வெளி இணைப்புகள்
*21 CFR Parts 314 and 601, Docket No. 98N-0237 New Drug and Biological Drug Products; Evidence Needed to Demonstrate Effectiveness of New Drugs When Human Efficacy Studies Are Not Ethical or Feasible.
* What is meant by "Required Under Animal Efficacy Rule" in the search results display? FDA.gov Postmarketing Requirements and Commitments: Frequently Asked Questions (FAQ)

பகுப்பு:விலங்குப் பரிசோதனை
பகுப்பு:உயிரித் தொழில்நுட்பம்
பகுப்பு:உயிரியல்
பகுப்பு:உடல்நலம்
பகுப்பு:தொற்று நோய்கள்
பகுப்பு:வாழ்க்கை அறிவியல்
கின்மேமை அரிசி

**கின்மேமை அரிசி** *(Kinmemai Rice)* அல்லது **டோயோ அரிசி** *(Toyo Rice)*  சப்பானின் மிகவும் விரும்பப்படும் அரிசி தானியங்களில் உயர் இரக அரிசியாகும். 'டோயோ அரிசி நிறுமம்' அதிநாவீன தொழில்நுட்ப முறையில் மெருகேற்றப்படும் இந்த உயர் மதிப்பு பெற்ற அரிசி,  சப்பான் முழுவதிலிருந்து தானியங்களுக்கான ஐந்து விருதுகளை பெற்றுள்ளது. வழக்கமான வெள்ளை அரிசியை விட உயர்ந்த இது, 6 மடங்கு அதிக கொழுமியப் பல சர்க்கரைகளை (Lipopolysaccharide (LPS) கொண்டுள்ளது.  இது நல்ல ஆரோக்கியத்தை பராமரிக்கவும் நோய்களை எதிர்த்துப் போராடவும் உதவும் இயற்கையான நோயெதிர்ப்பு மண்டல ஊக்கியாகும்.

## சிறப்புகள்
கின்மேமை, வேறு எந்த அரிசியையும் போலல்லாமல் ஒரு சுவையான சிறப்பு அரிசியாகவும்,  காப்புரிமை பெற்ற கின்மேமை செயல்முறை மூலம் தயாரிக்கப்படுவதாகவும், இது மென்மையான அரிசி தானியங்களின் சுவை மற்றும் ஊட்டச்சத்து இரண்டையும் மேம்படுத்துவதாகவும், மேலும் இது பெரியோர்களையும் ஊட்டச்சத்து விரும்பிகளையும் மகிழ்விக்கும் என கூறப்பட்டுள்ளது. கின்மேமை சிறந்த வெள்ளையுடன்  சற்று வெண்ணெய் போன்ற, லேசான கொட்டை சுவை மற்றும் ஈரப்பதமான, பாலேடு போன்ற அமைப்பைக் கொண்டுள்ளதாகவும், இது வழக்கமான வெள்ளை அரிசியை விட சிறந்தது என்றும் கூறப்படுகிறது. மேலும் பழுப்பு நிற அரிசியின்  காப்புரிமை பெற்ற மெழுகு நீக்க செயல்முறையில்  கின்மேமை சிறந்த பழுப்பு நிற அரிசியில் சமைக்கும் போது அதிக தண்ணீரை உறிஞ்சி, வழக்கமான பழுப்பு அரிசியில் காணப்படாத இலகுவான, பூப் போன்ற  அமைப்பை உருவாக்குகிறது எனவும் தெரிவிக்கப்பட்டுள்ளது.

## கின்னசு சாதனை
உலகின் மிக விலையுயர்ந்த அரிசி வகையாக கருதப்படும் இது, உலகின் சிறந்த அரிசி எனவும், இதன் விலை ஒரு கிலோவுக்கு உருபாய் 12, 500 ஆகும். மேலும் சப்பானிய அரிசி உற்பத்தியை மேம்படுத்த, கெய்ஜி சாய்கா *(Keiji Saika)* என்பவர்  2016 ஆம் ஆண்டில் 840 கிராமுக்கு ரூபாய் 5, 490 விலையில் கின்மேமை பிரீமிய அரிசியை  அறிமுகப்படுத்தினார். டோயோ ரைசு கார்ப்பரேசனின் அதிநவீன அரிசி-மெருகேற்றல் தொழில்நுட்பத்தைப் பயன்படுத்தி தயாரிக்கப்படும் இது, குறைந்தது ஆறு மாதங்களுக்கு சுவையூட்டப்பட்டு, உலகின் மிக விலையுயர்ந்த அரிசியாக மாறியுள்ளது. மேலும் இது, சப்பானில் இருந்து உலகின் முதல் கையால் தேர்ந்தெடுக்கப்பட்ட, கைவினைஞர்களால் கழுவப்படாத அரிசி என்றும்,  அதிகாரப்பூர்வ வலைத்தளத்திலிருந்து ஒரு பகுதி வாசிக்கப்பட்டது.  2016 ஆம் ஆண்டில், இது கின்னசு உலக சாதனைகளில் மிகவும் விலையுயர்ந்த அரிசியாக பதிவு செய்யப்பட்டது. 

## சான்றுகள்

பகுப்பு:சப்பானில் வேளாண்மை
பகுப்பு:நெல் வகைகள்
பார்சிலோனா அனல் மின் நிலையம்

**பார்சிலோனா அனல் மின் நிலையம்** (*Thermal power station of Barcelona*) எசுப்பானிய நாட்டின் பார்சிலோனாவின் துறைமுகத் பகுதியில் உள்ளது. இந்நிலையம் வாயு தொழில்நுட்பத்தை கொண்டு ஓர் ஒருங்கிணைந்த சுழற்சியில் மின் உற்பத்தியைச் செய்து வருகிறது. இங்கு 425 மெகாவாட்டு மின் உற்பத்தித்திறன் கொண்ட 2 வெப்ப அலகுகள் உள்ளன. இயற்கை எரிவாயு இங்கு எரிபொருளாகப் பயன்படுத்துகிறது. முதலில் வாயு சக்தியை வெப்பசக்தியாக மாற்றி, பிறகு அந்த வெப்பத்தை பயன்படுத்தி மேலதிக மின்சக்தி உற்பத்தி நடைபெறுகிறது. மொத்தமாக 850 மெகாவாட்டு மின்சாரம் இங்கு உற்பத்தி செய்யப்படுகிறது. பன்னாட்டு நிறுவனமான கேசு நேச்சுரல் நிறுவனத்திற்கு பார்சிலோனா அனல் மின் நிலையம் சொந்தமானதாகும்.

## மேற்கோள்கள்

பகுப்பு:ஆற்றல்
பகுப்பு:எசுப்பானியாவில் உள்ள இடங்கள்
பகுப்பு:அனல் மின் நிலையங்கள்
பந்தர் அப்பாசு எண்ணெய் சுத்திகரிப்பு நிலையம்

**பந்தர் அப்பாசு எண்ணெய் சுத்திகரிப்பு நிலையம்** (*Bandar Abbas Oil Refinery*) தெற்கு ஈரானில் உள்ள பந்தார் அப்பாசு நகருக்கு அருகில் அமைந்துள்ளது. சுத்திகரிப்பு நிலையம் எண் 8 என்ற பெயராலும் அறியப்படுகிறது.

## வரலாறு
பாரசீக வளைகுடாவிற்கு அருகில் உத்தி ரீதியாக அமைந்துள்ள பந்தர் அப்பாசு நகரத்தின் இருப்பிடம், அதன் ஆழமான நீர் அணுகல் மற்றும் கச்சா எண்ணெய் இருப்புகளுக்கு அருகாமையில் உள்ளதால் 1960 ஆம் ஆண்டுகளில் இந்த சுத்திகரிப்பு நிலையம் கருத்தியல் ரீதியாக பந்தர் அப்பாசு நகரத்தில் உருவாக்கப்பட்டது.

இத்தாலி நாட்டின் சுனாம்ப்ரோகெட்டி நிறுவனம் மற்றும் சப்பான் நாட்டின் சியோடா ஆணையம் இடையிலான கூட்டாண்மை சுத்திகரிப்பு நிலையத்தை நிர்மாணிக்க வழிவகுத்தது. இத்தாலிய நிறுவனம் பொறியியல், கொள்முதல் மற்றும் திட்ட மேற்பார்வைக்கு பொறுப்பேற்றது.  இச்சுத்திகரிப்பு நிலையம் 7 சதுர கிலோமீட்டர் பரப்பளவைக் கொண்டுள்ளது.  சர்கூன் எரிவாயு பதப்படுத்தும் வளாகத்திலிருந்து கொண்டு செல்லப்படும் சுருக்கிச் செறிவாக்கப்பட்ட பொருளையும் கச்சா எண்ணெயையும் இந்நிலையம் பதப்படுத்துகிறது.

2020 ஆம் ஆண்டு நிலவரப்படி, அபாடன் மற்றும் இசுஃபகான் சுத்திகரிப்பு நிலையங்களுக்குப் பிறகு ஈரானில் அமைக்கப்பட்ட மூன்றாவது பெரிய சுத்திகரிப்பு நிலையமாக இச்சுத்திகரிப்பு நிலையம் திகழ்கிறது. தற்போது, ​​இதன் திறன் ஒரு நாளைக்கு 320,000 பீப்பாய்கள் என்ற அளவை தாண்டியுள்ளது எனக் கூறப்படுகிறது.

## விபத்துகள்
2023 ஆம் ஆண்டு செப்டம்பர் மாதத்தில் அவசரகால பழுதுபார்ப்பின் போது, ​​ஐந்து பராமரிப்பு தொழிலாளர்கள் விபத்தில் சிக்கினர், மேலும் ஒரு தொழிலாளி இறந்தார்.

## படக்காட்சியகம்

File:پالایشگاه_بندرعباس.jpg|பந்தர் அப்பாசு எண்ணெய் சுத்திகரிப்பு நிலையம் (2017)
 

## மேற்கோள்கள்

பகுப்பு:ஈரான்
பகுப்பு:எண்ணெய் சுத்திகரிப்பு
தெனிசு மக்னேவ்

**தெனிசு மக்னேவ்** (*Denis Makhnev*) என்பவர் கசாக்சுத்தான் நாட்டைச் சேர்ந்த ஒரு சதுரங்க வீரராவார். 2000 ஆம் ஆண்டு பிப்ரவரி மாதம் 20 ஆம் தேதியன்று கசாக்சுத்தான் நாட்டின் பாவ்லோதர் நகரத்தில் இவர் பிறந்தார். பிடே அமைப்பு 2021 ஆம் ஆண்டில் இவருக்கு சதுரங்க கிராண்டுமாசுட்டர் பட்டத்தை வழங்கியது.

## சதுரங்க வாழ்க்கை
2024 ஆம் ஆண்டு ஏப்ரல் மாதத்தில் நடைபெற்ற 21ஆவது பாங்காக்கு சதுரங்க திறந்த நிலை போட்டியில் சிறீ அரி எல். ஆர்., சயந்தன் தாசு மற்றும் இயேம்சு மோரிசை விட சமநிலை முறிவு போட்டிகளில் அதிக புள்ளிகள் பெற்ற பிறகு, வெற்றியாளர் விட்டலி பெர்னாட்சுக்கி மற்றும் இரண்டாம் இடத்தைப் பிடித்த மித்ரபா குகா ஆகியோருக்குப் பின்னால் மூன்றாவது இடத்தைப் பிடித்தார்.

2024 ஆம் ஆண்டு நவம்பர் மாதத்தில் கசாக்சுத்தான் நாட்டு சதுரங்க வெற்றியாளர் கோப்பையை வென்றார்.இரமலான் சல்மகானோவ் மற்றும் மிகைல் நிகிடென்கோ ஆகியோரை முந்தினார்.

## மேற்கோள்கள்

பகுப்பு:2000 பிறப்புகள்
பகுப்பு:வாழும் மக்கள்
பகுப்பு:சதுரங்கப் பேராதன்கள்
பகுப்பு:கசக்கசுத்தான் சதுரங்க வீரர்கள்
தெக்டிப்பிளுரா

**தெக்டிப்பிளுரா** (*Tectipleura*) அல்லது டெக்டிப்பிளுரா என்பது நிலம் மற்றும் நீரில் வசிக்கும் வயிற்றுக்காலி மெல்லுடலிகளின் துணைப்பிரிவு ஆகும். 

இந்த குழுவில் 27,000க்கும் மேற்பட்ட பல்வேறு சிற்றினங்கள் உள்ளன. இவற்றில் பல்வேறு குழுக்கள் நத்தை, ஓடில்லா நத்தை, கடல் முயல் எனும் நத்தைகள் உள்ளன. இவை உலகெங்கிலும் உள்ள பல்வேறு வாழ்விடங்களில் வாழ்கின்றன.
இது யூயோபிசுடோப்ராங்கியா, பான்புல்மோனாட்டா துணைத்தொகுப்புகளை ஒருங்கிணைத்து உருவாக்கப்பட்டது.

*தெக்டிப்பிளுரா* 200 மில்லியன் ஆண்டுகளுக்கும் மேலாக உள்ளது.

## உட்பிரிவுகள்
* யூயோபிசுடோப்ராங்கியா
* பான்புல்மோனாட்டா

## மேற்கோள்கள்

பகுப்பு:மெல்லுடலிகள்
தேசிய பாசி சங்கம்

**தேசிய பாசி சங்கம்** (*National Algae Association*) என்பது வணிக ரீதியாக சிந்திக்கும் பாசி  ஆராய்ச்சியாளர்கள், பாசி உற்பத்தியாளர்கள் மற்றும் உபகரண நிறுவனங்கள் ஆகியோருக்காக அமெரிக்காவில் அமைக்கப்பட்ட ஓர் இலாப நோக்கற்ற பாசி உற்பத்தி வர்த்தக அமைப்பாகும்.

2008 ஆம் ஆண்டு சனவரி மாதத்தில் இச்சங்கம் உருவாக்கப்பட்டது.  டெக்சாசு மாநிலத்தின் ஊசுட்டன் நகரத்தை தலைமையிடமாகக் கொண்டு செயல்படுகிறது. வணிக பாசி எரிபொருள் பயன்பாடுகளுக்கான ஆராய்ச்சி மற்றும் மேம்பாட்டு முயற்சிகளை ஒருங்கிணைக்க முயல்கிறது. பாசி எரிபொருள் குறித்த அறிவியல் ஆவணங்களை வழங்குவதற்கான மாநாடுகளையும் இச்சங்கம்  நடத்துகிறது.

## நோக்கம்
பாசிகள் ஆராய்ச்சி, வளர்ப்பு, உற்பத்தி மற்றும் தொழில்மயமாக்கல் ஆகியவற்றை ஊக்குவிக்கும் நோக்கில் தேசிய பாசி சங்கம் நிறுவப்பட்டது. பாசி எரிபொருள் மூலம் உணவு, மருந்து, கால்நடை உணவு, உரம் போன்றவற்றை தயாரிக்க உதவும் புதிய தொழில்நுட்பங்களை வளர்ப்பதும் இச்சங்கத்தின் நோக்கமாகும். விஞ்ஞானிகள், தொழிலதிபர்கள், முதலீட்டாளர்கள் ஆகியோருக்கு இடையில் ஒத்துழைப்பை ஏற்படுத்தி, பாசி தொழில்நுட்பத்தை வேகமாக வளர்ப்பதும் இதன் நோக்கங்களில் ஒன்றாகும். 

## மேற்கோள்கள்

## வெளி இணைப்புகள்
*National Algae Association

பகுப்பு:ஆற்றல்
பகுப்பு:புதுப்பிக்கத்தக்க ஆற்றல்
பகுப்பு:ஐக்கிய அமெரிக்க அமைப்புகள்
இப்சா

**இப்சா** (*Ipsa*) என்பது *சைப்ரெய்டே* குடும்பத்தைச் சேர்ந்த சிறிய அல்லது நடுத்தர அளவிலான கடல் நத்தைகள், கோவி, கடல் வயிற்றுக்காலி மெல்லுடலிகள் ஆகியவற்றின் ஒரு பேரினமாகும்.

## பேரினங்கள்
*இப்சா* பேரினத்தின் கீழ் இப்சா சைல்ட்ரினி எனும் ஒற்றைச் சிற்றினம் மட்டுமே உள்ளது.

## மேற்கோள்கள்

பகுப்பு:மெல்லுடலிகள்
மார்கரெட் எலிசபெத் பெலிக்சு

**மார்கரெட் எலிசபெத் பெலிக்சு** (பிறப்பு 1937) என்பவர் தமிழக சட்டமன்ற மேனாள் நியமன உறுப்பினரும் தமிழ்நாட்டு கல்வியாளரும் ஆவார். இவர் தமிழ்நாடு சட்டமன்றத்தில் இரண்டு முறை பதவி வகித்துள்ளார். இவர் ஆங்கிலோ-இந்திய சமூகத்தைச் சேர்ந்த பரிந்துரைக்கப்பட்ட உறுப்பினராக ஆறாவது (1977–80), ஏழாவது (1980–84) சட்டமன்றத்தில் பணியாற்றினார்.

## ஆரம்ப கால வாழ்க்கை
1937ஆம் ஆண்டு சனவரி 27ஆம் தேதி தமிழ்நாட்டில் (அப்போது சென்னை மாநிலம்) பிறந்த மார்கரெட் எலிசபெத், டோவெட்டன் கோரி பெண்கள் உயர்நிலைப் பள்ளியில் பயின்றார். சென்னை இராணி மேரி கல்லூரியில் முதுகலைப் பட்டம் பெற்றார். மேலும் சென்னை தூய கிறித்தோபர் பயிற்சிக் கல்லூரியில் ஆசிரியர் பயிற்சிப் படிப்பை முடித்தார்.

## பணி
பெலிக்சு தமிழ்நாடு மாநில கல்வி வாரியத்தின் உறுப்பினராகவும், தென்னிந்திய கத்தோலிக்க திருச்சபையின் எவர்ட் மெட்ரிகுலேஷன் மேல்நிலைப் பள்ளியின் நிர்வாகக் குழுவின் தலைவராகவும் இருந்துள்ளார். டோவெட்டன் கோரி பெண்கள் உயர்நிலைப் பள்ளியின் தலைமையாசிரியராகவும் இருந்துள்ளார்.

1977ஆம் ஆண்டில், ஆங்கிலோ-இந்திய உறுப்பினர்களுக்காக ஒதுக்கப்பட்ட ஒரு இடத்திற்கு தமிழ்நாட்டின் ஆறாவது சட்டமன்றத்திற்கு இவர் பரிந்துரைக்கப்பட்டார். அடுத்த சட்டமன்றத்திலும் (1980–84) இவர் தனது பதவிக் காலத்தைத் தொடர்ந்தார்.

## தனிப்பட்ட வாழ்க்கை
1991ஆம் ஆண்டு கல்வித் துறையில் இவர் செய்த பங்களிப்புகளைப் பாராட்டி தேசிய விருதைப் பெற்ற நன்கு அறியப்பட்ட ஆசிரியரும் தலைமை ஆசிரியருமான கிளெமென்ட் பெலிக்சை மணந்தார் 

## மேற்கோள்கள்

பகுப்பு:6 ஆவது தமிழ்நாடு சட்டமன்ற உறுப்பினர்கள்
பகுப்பு:7 ஆவது தமிழ்நாடு சட்டமன்ற உறுப்பினர்கள்
பகுப்பு:தமிழ்நாடு சட்டமன்ற நியமன உறுப்பினர்கள்
புரூணை மின்சாரத் துறை

**புரூணை மின்சாரத் துறை** (*Electricity sector in Brunei*) புரூணை நாட்டில் மின் உற்பத்தி, பரிமாற்றம், விநியோகம் மற்றும் விற்பனை என பரந்து விரிந்துள்ளது.

## நிர்வாகம்
புரூணை மின்சாரத் துறை, எரிசக்தி அமைச்சகத்தின் கீழ் உள்ள மின்சார சேவைகள் துறையால்  கட்டுப்படுத்தப்படுகிறது..

## மின் உற்பத்தி
2010 ஆம் ஆண்டில், புரூணையில் மின்சார உற்பத்தி 3,862,000,000 கிலோவாட்டு மணி அளவை எட்டியது.  இதில் 99% இயற்கை எரிவாயு மூலங்களிலிருந்தும், மீதமுள்ள 1% எண்ணெய் மூலங்களிலிருந்தும் உற்பத்தி செய்யப்பட்டது.

## மின் உற்பத்தி நிலையங்கள்
*பெலிங்கசு மின் உற்பத்தி நிலையம்
*பெராகாசு மின் உற்பத்தி நிலையம்
*புக்கிட் பங்கல் மின் உற்பத்தி நிலையம் 
*கடோங் மின் உற்பத்தி நிலையம்
*இயெருடாங் மின் உற்பத்தி நிலையம்
*உலுமுட் மின் உற்பத்தி நிலையம்
*செரியா மின் உற்பத்தி நிலையம்

## மின் பரவல்
செரியாவிலிருந்து பந்தர் செரி பெகவான் வரையிலான 66 கிலோவாட்டு மின்சாரம் பரவுகிறது.

## மேற்கோள்கள்

பகுப்பு:புரூணை
பகுப்பு:ஆற்றல்
இப்சா சைல்ட்ரினி

**இப்சா சைல்ட்ரினி** (*Ipsa childreni*) என்பது சிறிய அல்லது நடுத்தர அளவிலான கடல் நத்தை சிற்றினமாகும். இது ஒரு கடல் சோகி ஆகும். இவை மெல்லுடலிகளில் *சைப்ரேயிடே* குடும்பத்தைச் சேர்ந்தவை.

## விளக்கம்
18 மற்றும் 19 ஆம் நூற்றாண்டு இங்கிலாந்து மெல்லுடலி ஆய்வாளர் ஜான் ஜார்ஜ் சைல்ட்ரின் நினைவாக இந்தச் சிற்றினம்,*இப்சா சைல்ட்ரினி* எனப் பெயரிடப்பட்டது. *இ. சைல்ட்ரினி*யின் ஓடு 22.4 மிமீ நீளமுடையது. ஓட்டின் பக்கவாட்டு விட்டம் 15.3 மிமீ ஆகும். முதுகு-வயிற்றுப்புற விட்டம் 12.1 மிமீ ஆகும்.
*இ. சைல்ட்ரினி*யின் முதுகுப்புற வயிற்றுப்புறக் காட்சி
File:Ipsa childreni 2 600x600.JPG
File:Ipsa childreni 300x300.JPG   

*இ. சைல்ட்ரினி* அசாதாரணமானது. இதன் முழு ஓடு முழுவதும் விரிந்து கிடக்கும் முகடுகளைக் கொண்டது. அனைத்து கவ்ரிகளும் முகடுகளைக் கொண்டுள்ளன (முகடுகள் "பற்கள்" என்று அழைக்கப்படுகின்றன). இவை ஓட்டின் துளையை வரிசைப்படுத்துகின்றன. மேலும் சில சிற்றினங்களில் இந்த பற்கள் ஓட்டின் முழுவதும் அடிப்பகுதியிலும் நீண்டுள்ளன. ஆனால் இதில் மட்டும் பற்கள் முழுவதும் நீண்டு காணப்படும்.

## பரவல்
இந்தியப் பெருங்கடலில் உள்ள மொரிசியசு தீவிலிருந்து கிழக்கு நோக்கி பிஜி மற்றும் அவாயித் தீவுகள் வரை பல தீவுக் குழுக்களில் இந்த சிற்றினங்கள் வாழ்கின்றன.

## மேற்கோள்கள்

*  Schilder F.A. & Schilder M. (1938-1939). Prodrome of a monograph on living Cypraeidae. Proceedings of the Malacological Society of London. 23(3): 109-180
* Heiman E.L. (2009). Ipsa childreni leforti a new subspecies from French Polynesia. Triton, 19: 32-34
* Schilder, F. A. & Schilder, M. (1940). Die Verbreitung und Häufigkeit der rezenten Cypraeidae. Archiv für Molluskenkunde. 72(2/3):33-56.
* Lorenz, F. (2017). Cowries. A guide to the gastropod family Cypraeidae. Volume 1, Biology and systematics. Harxheim: ConchBooks. 644 pp

## வெளியிணைப்புகள்

* Gray, J.E. (1824-1828). Monograph on the Cypraeidae, a family of testaceous Mollusca. Zoological Journal. 1(1): 71-80, pl. 7
* Schilder, F. A. & Schilder, M. (1952). Ph. Dautzenberg's collection of Cypraeidae. Institut Royal des Sciences Naturelles de Belgique, Mémoirs. 45: 1-243. pls. 1-4

பகுப்பு:மெல்லுடலிகள்
மங்கோலிய மின்சாரத் துறை

**மங்கோலிய மின்சாரத் துறை** (*Electricity sector in Mongolia*) மங்கோலியா நாட்டில் மின் உற்பத்தி, பரிமாற்றம், விநியோகம் மற்றும் விற்பனை என பரந்து விரிந்துள்ளது.

## மின் உற்பத்தி
### அளவு
2018 ஆம் ஆண்டில், மங்கோலியா 8.2 தெராவாட்டுமணி  மின்சாரத்தை உற்பத்தி செய்தது.  இதில் 6.5 தெராவாட்டுமணி மின்சாரம் (79.7%) உள்நாட்டில் உற்பத்தி செய்யப்பட்டது.  1.7 தெராவாட்டுமணி  (20.3%) சீனா மற்றும் உருசியா நாடுகளீலிருந்து இறக்குமதி செய்யப்பட்டது.

### மின் உற்பத்தி நிலையங்கள்

2010 ஆம் ஆண்டில், மங்கோலியாவில் உள்ள அனைத்து வகையான மின் உற்பத்தி நிலையங்களாலும் உற்பத்தி செய்யப்பட்ட மொத்த மின்சாரத்தின் அளவு 4,256.1 கிலோவாட்டுமணி (அனல் மின்சாரம்), 31 கிலோவாட்டுமணி (நீர் மின்சாரம்), 13.2 கிலோவாட்டுமணி (டீசல்) மற்றும் 0.6 கிலோவாட்டுமணி (சூரிய மற்றும் காற்று) ஆகும்.

### எரிபொருள் வகைகள்
2012 ஆம் ஆண்டில், மங்கோலியாவில் 98% மின்சாரத்தை உற்பத்தி செய்ய நிலக்கரி பயன்படுத்தப்பட்டது.

## மின்சார பரிமாற்றம்
பெரிய மற்றும் அரிதான மக்கள் தொகை காரணமாக, மங்கோலியாவில் உள்ள மின் கட்டம் நான்கு பகுதிகளாகப் பிரிக்கப்பட்டுள்ளது. அவை, மத்திய எரிசக்தி அமைப்பு, மேற்கத்திய எரிசக்தி அமைப்பு, கிழக்கு எரிசக்தி அமைப்பு மற்றும் அல்தாய்-உலியாசுட்டாய் எரிசக்தி அமைப்பு என்பனவாகும். மத்திய எரிசக்தி அமைப்பு உருசியாவின் மின் கட்டத்துடன் 220 கிலோவாட்டு அளவில் ஒன்றோடொன்று இணைக்கப்பட்டுள்ளது. நாட்டில் மின்சார பரிமாற்றம் தேசிய மின் பரிமாற்ற கட்டத்தால் இயக்கப்படுகிறது.

## மின் விநியோகம்
உலான்பாதரில் உள்ள ஒரே மின்சார விநியோக நிறுவனம் உலான்பாதர் மின்சார விநியோக வலையமைப்பு ஆகும். நாட்டிற்குள் மின்சுமை அனுப்புதல் தேசிய அனுப்புதல் மையத்தால் நிர்வகிக்கப்படுகிறது.
## மின் நுகர்வு
2023–2024 ஆண்டு குளிர்காலத்தில், மங்கோலியாவில் அதிகபட்ச மின் சுமை சுமார் 1,567 மெகாவாட்டாக இருக்கும் என்று எதிர்பார்க்கப்பட்டது. 

2018 ஆம் ஆண்டில், மங்கோலியாவின் மின்சார நுகர்வில் பெரும்பகுதி தொழில் மற்றும் கட்டுமானத்தால் இயக்கப்படுகிறது.

## மேற்கோள்கள்

பகுப்பு:மங்கோலியா
பகுப்பு:ஆற்றல்
க. மூர்த்தி

alt=எழுத்தாளர் முனைவர் க. மூர்த்தி|thumb|க.மூர்த்தி
க. மூர்த்தி என்பவர் பெரம்பலூர் மாவட்டம் வேப்பந்தட்டையில் உள்ள அரசு கலை மற்றும் அறிவியல் கல்லூரியில் ஆங்கிலத் துறைத் தலைவராகப் பணிபுரியும் ஒரு எழுத்தாளர் ஆவார். இவர் சிறுகதைகள், நாவல்கள் மற்றும் மொழிபெயர்ப்புகளிலும் ஈடுபட்டுள்ளார். இவருடைய படைப்புகளில் கள்ளிமடையான் (சிறுகதைகள்), மோணோலாக் கதைகள் (சிறுகதைகள்), மற்றும் பங்குடி (நாவல்) ஆகியவை அடங்கும். பிற நூல்கள் மற்றும் படைப்புகள்: 'கனலி', 'வாசகசாலை', 'கதவு', 'புதிய மனிதன்' போன்ற இலக்கிய இதழ்களில் இவரது படைப்புகள் வெளிவந்துள்ளன.
பினாங்கு பிரித்தானிய முடியாட்சி

**பினாங்கு பிரித்தானிய முடியாட்சி** (ஆங்கிலம்: *Crown Colony of Penang*; மலாய்: *Jajahan Mahkota Pulau Pinang*) என்பது 1946-ஆம் ஆண்டில் இருந்து 1957-ஆம் ஆண்டு வரையில் பினாங்கு மாநிலம், பிரித்தானிய முடியாட்சி ஆளுமையின் கீழ் இருந்ததைக் குறிப்பிடுவதாகும். 1786-ஆம் ஆண்டு கெடா சுல்தானகத்தால் விட்டுக் கொடுக்கப்பட்ட பிறகு, பினாங்கு தீவு பிரித்தானிய இறையாண்மையின் கீழ் வந்தது. 

பினாங்கு தீவு, 1826-ஆம் ஆண்டில் இருந்து 1946-ஆம் ஆண்டு வரையில் நீரிணை குடியேற்றங்களின் ஒரு பகுதியாக இருந்தது. பின்னர் சிங்கப்பூருடன் இணைக்கப்பட்ட இந்த பினாங்கு பிரித்தானிய முடியாட்சி, இலண்டனில் இருந்த பிரித்தானிய குடியேற்ற அலுவலகத்தின் *([[:en:Colonial Office|Colonial Office]])* நேரடி கட்டுப்பாட்டின் கீழ் ஒரு முடியாட்சி குடியேற்றப் பகுதியாக *([[:en:Crown colony|Crown colony]])* மாறியது. பின்னர் இந்த முடியாட்சி மலாயன் ஒன்றியத்தில் இணைக்கப்பட்டது.

## வரலாறு
1786-ஆம் ஆண்டு, பிரித்தானிய கிழக்கிந்திய நிறுவனம், பினாங்கு தீவைக் கைப்பற்றி அங்கே ஒரு வணிக நிலையத்தை நிறுவியது. சயாமிய மற்றும் பர்மிய அண்டை நாடுகளால் ஏற்படும் அச்சுறுத்தலுக்கு எதிராக கெடாவின் பாதுகாப்பை உறுதி செய்வதற்காக, கெடா சுல்தானால் பினாங்கு தீவு பிரித்தானிய கிழக்கிந்திய நிறுவனத்திடம் ஒப்படைக்கப்பட்டது. பின்னர் அது ஒரு முடியாட்சி குடியேற்றப் பகுதியாக மாற்றப்பட்டது. 

1867-ஆம் ஆண்டு நீரிணை குடியேற்றங்கள் எனும் நிர்வாகக் கூட்டமைப்பின் மூலமாக பினாங்கு தீவு; பிரித்தானிய கிழக்கிந்திய நிறுவனத்தின் கட்டுப்பாட்டுக்குள் கொண்டு வரப்பட்டது. பின்னர் 1942-ஆம் ஆண்டு முதல் 1945-ஆம் ஆண்டு வரை, இரண்டாம் உலகப் போரின் காலக்கட்டத்தில் அந்தத் தீவு ​​சப்பானியர்களால் ஆக்கிரமிக்கப்பட்டது.

### மலாயா கூட்டமைப்பு

இரண்டாம் உலகப் போருக்குப் பின்னர், நீரிணை குடியேற்றங்கள் கூட்டு நிர்வாக அமைப்பு கலைக்கப்பட்டது. பினாங்கு, மலாக்கா இரு குடியேற்றப் பகுதிகளும் மலாயா கூட்டமைப்பில் முடியாட்சி குடியேற்றப் பகுதிகளாக மாற்றம் கண்டன. அதே வேளையில் சிங்கப்பூர் மட்டும் மலாயாவிலிருந்து பிரிந்து தனி ஒரு பிரித்தானிய முடியாட்சி குடியேற்றப் பகுதியாகத் *(Standalone Crown Colony)* தடம் கண்டது.

1955-ஆம் ஆண்டில், பினாங்கில் பிரித்தானிய ஆட்சி முடிவிற்கு வருவது குறித்து பேச்சுவார்த்தைகள் நடத்த துங்கு அப்துல் ரகுமான் பிரித்தானியர்களுடன் ஒரு சந்திப்புக் கூட்டத்திற்கு ஏற்பாடு செய்தார். அதுவே பினாங்கு நிர்வாகத்தை மலாயா ஒன்றியத்துடன் இணைப்பதற்கான முன்னெடுப்பாக அமைந்தது. பின்னர் காலத்தில் மலாயா ஒன்றியம் என்பது மலாயா கூட்டமைப்பு என மாற்றம் கண்டது.

1957 ஆகத்து 31-ஆம் தேதி, ஐக்கிய இராச்சியத்திடமிருந்து மலாயா விடுதலை பெற்றபோது, ​​பினாங்குத் தீவு மலாயா கூட்டமைப்பில் ஒரு மாநிலமாக இணைக்கப்பட்டது. இந்த மலாயா கூட்டமைப்பு பின்னர் மலேசியா என விரிவாக்கம் கண்டது. பினாங்கு மற்றும் பிரித்தானிய போர்னியோவில் இருந்த சபா, சரவாக், பிரித்தானிய குடியேற்றங்களும் மலேசிய கூட்டமைப்பில் இணைக்கப்பட்டன.

## மேற்கோள்கள்

## மேலும் காண்க
* பினாங்கு டாலர்
* காலனிய சிங்கப்பூர்
* நீரிணை குடியேற்றங்கள்
* நீரிணை குடியேற்றங்களின் ஆளுநர்கள் பட்டியல்
* மலாக்கா பிரித்தானிய முடியாட்சி

## வெளி இணைப்புகள்

பகுப்பு:பினாங்கு
பகுப்பு:பினாங்கு வரலாறு
பகுப்பு:பிரித்தானிய மலாயா
பகுப்பு:நீரிணைக் குடியேற்றங்கள்
பகுப்பு:மாநில வாரியாக மலேசிய வரலாறு
பகுப்பு:முன்னாள் பிரித்தானியக் குடியேற்றங்கள்
எசுத்தர் நீராற்பகுப்பு

**எசுத்தர் நீராற்பகுப்பு** (*Ester hydrolysis*) என்பது ஒரு கரிம வேதியியல் வினையாகும். இவ்வினை ஓர் எசுத்தரை ஒரு கார்பாக்சிலிக் அமிலம் அல்லது கார்பாக்சிலேட்டு மற்றும் ஓர்  ஆல்ககாலாக நீராற்பகுக்கிறது. வினையூக்கியாக ஓர் அமிலத்தை அல்லது வினையாக்கியாக ஒரு காரத்தை பயன்படுத்தி இவ்வினையை நிகழ்த்தலாம். 

## எசுத்தர்களின் அமில நீராற்பகுப்பு
எசுத்தர்களின் அமில-வினையூக்கப்பட்ட நீராற்பகுப்பு வினையின் வழிமுறை பிசர் எசுத்தராக்கலுக்கு  நேர்மாறானது. பிசர் எசுத்தராக்கல் வினை போலவே அமிலமும் வினையூக்க அளவுகளில் மட்டுமே தேவைப்படுகிறது. மேலும் அதிகப்படியான நீர் சமநிலையை கார்பாக்சிலிக் அமிலம் மற்றும் ஆல்ககாலை நோக்கி செலுத்துகிறது..

## எசுத்தர்களின் கார நீராற்பகுப்பு
எசுத்தர்களின் கார நீராற்பகுப்பு வினை சோப்பாக்கல் வினை என்றும் அழைக்கப்படுகிறது. சோடியம் ஐதராக்சைடு போன்ற ஒரு காரம் விகிதவியல் அளவில் இங்கு தேவைப்படுகிறது. அமிலம் வினையூக்கிய எசுத்தர்  நீராற்பகுப்பைப் போலன்றி, இது ஒரு சமநிலை வினை அல்ல, ஆனாலும்  நிறைவுக்கு செல்கிறது. ஐதராக்சைடு  அயனி கார்போனைல் கார்பனைத் தாக்கி ஒரு நான்முகி இடைநிலையை அளிக்கிறது. பின்னர் இது ஓர் ஆல்காக்சைடு அயனியை வெளியேற்றுகிறது. இதன் விளைவாக கிடைக்கும் கார்பாக்சிலிக் அமிலம் ஆல்காக்சைடு அயனியை விரைவாக புரோட்டானேற்றம் செய்து ஒரு கார்பாக்சிலேட்டு அயனியையும் ஓர் ஆல்ககாலையும்  தருகிறது.. நீர் பெரும்பாலும் கரைப்பானாகப் பயன்படுத்தப்படுகிறது.  ஆனால் தண்ணீரின் இருப்பு அவசியமில்லை; ஆல்ககால்கள் கரைப்பான்களாகவும் பயன்படுத்தப்படலாம். கரைந்த ஐதராக்சைடு அயனி நீராற்பகுப்பைச் செய்கிறது. 

எத்தில் புரோப்பியோனேட்டின் கார நீராற்பகுப்பு எடுத்துக்காட்டில், ஓரிடத்தனிம குறியிடுதல் பரிசோதனையில், பொறிமுறையை ஆராய்வதற்கான ஓர் ஆக்சிசன்-18 அணுவை நட்சத்திரக் குறியீடு குறிக்கிறது.

## மேற்கோள்கள்

பகுப்பு:எசுத்தர்களின் வினைகள்
குரோகோடிலசு இரனினசு

**குரோகோடிலசு இரனினசு** (*Crocodylus raninus*) எனும் போர்னியோ முதலை, போர்ன்யோ தீவில் காணப்படும் நன்னீர் முதலைகளின் சிற்றினமாகும். இதன் வகைப்பாட்டியல் சர்ச்சைக்குரியது மற்றும் தெளிவற்றது. சில வகைப்பாட்டியலாளர்கள் இது *குரோகோடிலசு போரோசசை* ஒத்ததாக கருதப்படுகிறது. இருப்பினும் 1990 மற்றும் 1992ஆம் ஆண்டுகளில் மறுவடிவமைப்பு தனித்துவமான அடையாளத்தின் சான்றுகளை வழங்கியது. வெளிப்புற உருவவியல், இதன் மண்டை ஓட்டு அடிப்படையில் *கு. ரனினசு, கு. நோவாகுவினே* மிகவும் ஒத்திருக்கிறது.

## மேற்கோள்கள்

## மேலும் படிக்க
*Salomon Müller, Hermann Schlegel. 1844. *Over de Krokodillen van den Indischen Archipel.* 28 pp + Plates 1–3. ***In*** Coenraad Jacob Temminck. 1839–1844. *Verhandelingen over de natuurlijke geschiedenis der Nederlandsche overzeesche bezittingen, door de leden der Natuurkundige Commissie in Indië en andere Schrijvers.* Leiden. 259 pp. + Plates 1-70. (*Crocodilus biporcatus raninus*, new subspecies). (in Dutch language). 

## வெளியிணைப்புகள்
* ''Crocodylus raninus''  account at The Reptile Database.

பகுப்பு:முதலைகள்
இரத்தினகிரி - 73

**இரத்தினகிரி - 73** *(RTN 73)* அல்லது *(Ratnagiri 73-1)* எனப்படும் இந்த நெல் வகை, **R-23-1** மற்றும் **K-87-2** ஆகிய நெல் இரகங்களை இணைத்து உருவாக்கப்பட்ட, நீர்ப்பாசன நிலங்களாக உள்ள மகாராட்டிர மாநிலத்தில் பயிரிடப் பரிந்துரைக்கப்படுகிறது. 95 - 100 நாட்களில் அறுவடைக்கு வரக்கூடிய நகுறுகியக் கால நெல் இரகமான இது, 1986 இல் வெளியிடப்பட்டதாக அறியப்பட்டது. அரை குள்ளம் (85 - 90 செ.மீ) நெற்பயிராகவுள்ள இது, ஒரு எக்டேருக்கு சுமார் 4,000 - 4,500 கிலோ *(40-45 Q/ha)* கூல மகசூல் தரக்கூடியது. மேலும் இந்நெல் இரகத்தின் தானியங்கள், நீண்டும் மற்றும் தடித்தும் காணப்படுகிறது.

### குறிப்பு
* வெளியிடப்பட்ட ஆண்டு : 1979 *(வேறுபட்ட மூலாதாரம்)* 
* காலம் : தாமதமாக (90 - 100 நாட்கள்) 
* மகசூல்: 35 - 40 குவிண்டால் / எக்டேர் *(வேறுபட்ட மூலாதாரம்)*
* முக்கிய அம்சங்கள்: குட்டையான உயரம், குட்டையான மற்றும் தடித்த தானியம், இலைக் கருகல், கழுத்துக் கருகல் மற்றும் பாக்டீரியா இலைக் கருகல் ஆகியவற்றை மிதமாக எதிர்க்கும்.
* இரத்தினகிரி - 68 நெல் இரகத்தை, ஆந்திர மாநிலத்திலும் பயிரிடப்படுவதாக அறியப்பட்டது.
* இரத்தினகிரி - 73 நெல் இரகம் வெளியான ஆண்டு: 1980 எனவும் மற்றும் அறிவிப்பு நாள்: நவம்பர் 26, 1986 மற்றுமொரு மூலத்தில் தெரிவிக்கப்பட்டுள்ளது. 

## இவற்றையும் காண்க
* இரத்தினகிரி, மகாராட்டிர மாநில, இரத்னகிரி மாவட்டத்தில் உள்ள ஒரு துறைமுக நகரம்.
* இரத்தினகிரி பாலமுருகன் கோயில், தமிழ்நாடு மாநிலத்தின் இராணிப்பேட்டை மாவட்டத்தில் உள்ள ஒரு வழிபாட்டுத் தலம்.

## சான்றுகள்

பகுப்பு:நெல் வகைகள்
பகுப்பு:இந்தியாவில் வேளாண்மை
பேலுபூர்

**பேலுபூர்** (*Bhelupur*) என்பது இந்தியாவின் பீகார் மாநிலத்திலுள்ள பக்சர் மாவட்டத்தில் இருக்கும் ஒரு கிராமம். இந்தக் கிராமம் இடார்கி சமூக மேம்பாட்டுத் தொகுதியின் நிர்வாக அதிகார வரம்பிற்கு உட்பட்டுள்ளது. பீகாரின் தலைநகரான பாட்னாவிலிருந்து சுமார் 125 கி.மீ தொலைவில் உள்ளது. இங்கு மொத்தம் 176 குடும்பங்கள் வசிக்கின்றன. 2011 ஆம் ஆண்டின் அரசாங்க பதிவுகளின்படி பேலுபூரின் மக்கள் தொகை 1127 ஆக இருந்தது.

2012 ஆம் ஆண்டு சனவரி மாதம் 11 ஆம் தேதியன்று திரினிடாட் மற்றும் டொபாகோவின் ஏழாவது பிரதம மந்திரி கமலா பெர்சாத்-பிசேசர் பேலுபூர் கிராமத்திற்கு வருகை தந்தபோது இந்தக் கிராமம் வெளிச்சத்திற்கு வந்தது. இவரது மூதாதையர்களில் சிலர் சுமார் ஒரு நூற்றாண்டுக்கு முன்பு இந்த கிராமத்திலிருந்து திரினிடாட் மற்றும் டொபாகோவிற்கு குடிபெயர்ந்தனர்.

## நிர்வாகம்
இந்திய அரசியலமைப்பு மற்றும் பஞ்சாயத்து இராச்சிய சட்டத்தின்படி கிராமத்தின் பிரதிநிதியாக தேர்ந்தெடுக்கப்பட்ட முகியா, அதன் கிராம பஞ்சாயத்து மூலம் பேலுபூர் கிராமத்தை நிர்வகிக்கிறார்.

## மேற்கோள்கள்

## வெளி இணைப்புகள்
*Bhelupur village
*‘Granddaughter of the Caribbean’ touches base

பகுப்பு:பீகார் மாநிலத்திலுள்ள ஊர்களும் நகரங்களும்
பகுப்பு:பக்சர் மாவட்டம்
யூட்ரோபிசு அந்தமானென்சிசு

**யூட்ரோபிசு அந்தமானென்சிசு** (*Eutropis andamanensis*) என்பது இந்தியாவில் காணப்படும் ஒரு அரணை சிற்றினம் ஆகும். *யூ. அந்தமானென்சிசு* இந்தியாவில் அந்தமான் தீவுகளில் காணப்படுகிறது. அந்தமான் தீவுகளில் காணப்படும் நடுத்தர அளவிலான யூட்ரோபிசு சிற்றினம் இதுவாகும் இதன் மூக்கு குத நீளம் 75.0 மி.மீ. முதல் 115.0 மிமீ வரை இருக்கும். வால் ஒப்பீட்டளவில் குறுகியது. உடலைப் போல 1.4 மடங்கு நீளமானது. முதுகுப்புறம் ஒரே மாதிரியான வெண்கல பழுப்பு நிறத்துடனும் வயிற்றுப்பகுதி பச்சை கலந்த மஞ்சள் நிறத்துடன் காணப்படும்.

## மேற்கோள்கள்

* Greer, A.E., Arnold, C. & Arnold, E.N. 2000 The systematic significance of the number of presacral vertebrae in the scincid lizard genus Mabuya. Amphibia-Reptilia 21: 121-126

பகுப்பு:யூட்ரோபிசு
பகுப்பு:இந்திய ஊர்வன
இமாம்கஞ்சு

**இமாம்கஞ்சு** (*Imamganj*) என்பது இந்தியாவின் பீகார் மாநிலத்திலுள்ள கயா மாவட்டத்தில் இருக்கும் ஒரு நகரமாகும். வட்டாரத் தலைமையாகவும் இந்நகரம் செயல்படுகிறது. மகத்து கோட்டத்தில் உள்ள பீகாரின் சட்டமன்றத் தொகுதியாகவும், அவுரங்காபாத்து மக்களவைத் தொகுதியின் ஒரு பகுதியாகவும் உள்ளது. பீகார் மாநிலத்தின் கயா மாவட்டத் தலைமையகத்திலிருந்து மேற்கே 65 கி.மீ தொலைவில், சார்க்கண்டு மாநில எல்லையில் அமைந்துள்ளது. செர்காட்டியைச் சேர்ந்த இராசா இமாம் பக்சு கானின் பெயரிலிருந்து இந்நகரத்திற்கான பெயர் வந்துள்ளது. 

இமாம்கஞ்சு நகரம் 61708.52 சதுர ஏக்கர் பரப்பளவில் பரந்து விரிந்துள்ளது.  7 கிராம பஞ்சாயத்துகளும் 195 கிராமங்களும் இந்நகரத்தில் உள்ளடங்கி உள்ளன. 2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி, இங்கு 951 ஆண்களும் 913 பெண்களும் உட்பட 1,864 என்ற மக்கள் தொகை பதிவு செய்யப்பட்டிருந்தது.

மக்கள் தொகையில் 13 சதவீதம் இசுலாமியர்களாவர். கிராமப்புற மக்கள் இமாம்கஞ்சில் குடியேறுவதால் நகரத்தின் மக்கள் தொகை அதிகரித்து வருகிறது. இமாம்கஞ்சைச் சுற்றியுள்ள இரண்டு ஆறுகள், அதாவது மோர்கர் மற்றும் சோர்கர் ஆறுகள் பாகரில் சந்திக்கின்றன.

2014 ஆம் ஆண்டு நடைபெற்ற இந்தியப் பொதுத் தேர்தலில், உள்ளூர் வாக்காளர்கள் மாவோயிசுட்டுகளை மீறி அதிக அளவில் வாக்களித்தனர்.

தொழில்முனைவோரும் எழுத்தாளருமான சத்யபால் சந்திரா இமாம்கஞ்சைச் சேர்ந்தவர் ஆவார்.  
## மேற்கோள்கள்

பகுப்பு:பீகார் மாநிலத்திலுள்ள ஊர்களும் நகரங்களும்
பகுப்பு:கயா மாவட்டம்
உயிரி மருத்துவ உயர்பாலூட்டிகள் ஆராய்ச்சி மையம்

**உயிரி மருத்துவ உயர்பாலூட்டிகள் ஆராய்ச்சி மையம்** *(Biomedical Primate Research Centre)* ஐரோப்பாவின் மிகப்பெரிய உயர்பாலூட்டி மற்றும் உயர்பாலூட்டிகள் சோதனை ஆராய்ச்சி மையமாகும். கொடிய நோய்களுக்கு எதிரான புதிய மருந்துகளை உருவாக்கவும், மேம்படுத்தவும், பங்களிக்கும் ஆராய்ச்சியை மேற்கொள்ளவும் அமைக்கப்பட்ட ஓர் அறிவியல் ஆராய்ச்சி நிறுவனமாகும். தெற்கு ஆலந்தில் உள்ள  ரிச்சசுவிக்கு நகரில் இந்நிறுவனம் அமைந்துள்ளது. சுமார் 110 பேர் இங்கு பணிபுரிகின்றனர். 

உயிரி மருத்துவ உயர்பாலூட்டிகள் ஆராய்ச்சி மையத்திற்கு டச்சு நாட்டின் கல்வி கலாச்சாரம் மற்றும் அறிவியல் அமைச்சகம் நிதியளிக்கிறது. 1994 ஆம் ஆண்டு திசம்பர் மாதம் 7 ஆம் தேதியன்று சுயமாக இயங்கக்கூடிய அறக்கட்டளையாக, நெதர்லாந்து பயன்பாட்டு அறிவியல் ஆராய்ச்சி அமைப்பின் ஒரு பகுதியாக இருந்தது. 

நோய் எதிர்ப்பு உயிரியல், ஒட்டுண்ணியியல், தீநுண்மியியல், இனவியல் மற்றும் விலங்கு ஆராய்ச்சிக்காள மாற்றுகள் ஆகியவை இந்நிறுவனத்தின் முக்கிய ஆராய்ச்சி பகுதிகளாகும். எய்ட்சு, மலேரியா, கல்லீரல் வீக்கம், காசநோய் மற்றும் தன்னுடல் தாங்குதிறன் சம்பந்தப்பட்ட உயிரி மருத்துவ ஆராய்ச்சியில் பயன்படுத்த செம்முகக் குரங்குகள் மற்றும் சில சிறிய வகை குரங்குகள் இங்கு உள்ளன. 

2002 ஆம் ஆண்டில் டச்சு அரசாங்கம் மனித குரங்குகள் மீது நடத்தப்படும் எல்லா சோதனைகளை முடிவுக்கு கொண்டு வர அறிவுறுத்தியது. 
 
2015 ஆம் ஆண்டில்  உயிரி மருத்துவ விலங்குகள் ஆராய்ச்சி மையத்தில் ஆண்டுக்கு சுமார் 200 குரங்குகளை சோதனைகளுக்குப் பயன்படுத்துவதாகக் கூறப்பட்டது. இந்த உயிரி மருத்துவ விலங்குகள் ஆராய்ச்சி மையத்தின் வாயில்களுக்கு முன்னால் எதிர்ப்பாளர்கள் தொடர்ந்து கூடுகிறார்கள் குரல்கள் எழுப்புகிறார்கள். மேலும் மையத்தை மூட ஆலந்து நாடாளுமன்றத்தில் தொடர்ந்து குரல்கள் ஒலித்த வண்ணம் உள்ளன.

2018 ஆம் ஆண்டு செப்டம்பர் மாதம் இந்த மையத்தில் உள்ள  விலங்குகளுக்கு தொந்தரவு செய்யப்பட்டதாக இரகசிய படங்கள் வெளியிடப்பட்டன. இதனால் டச்சு நாடாளுமன்றத்தில் பல கேள்விகள் எழ வழிவகுத்தது.

## மேற்கோள்கள்

## வெளி இணைப்புகள்
* BPRC's website

பகுப்பு:விலங்குரிமை
பகுப்பு:விலங்குப் பரிசோதனை
பகுப்பு:நெதர்லாந்து
பகுப்பு:உயிரியல் ஆய்வகங்கள்
பகுப்பு:ஆய்வு நிறுவனங்கள்
யூட்ரோபிசு பிரெவிசு

**யூட்ரோபிசு பிரெவிசு** (*Eutropis brevis*) என்பது இந்தியாவில் காணப்படும் ஒரு அரணை சிற்றினம் ஆகும். எஸ் *யூட்ரோபிசு* பேரினத்தில் ஒப்பீட்டளவில் சிறிய சிற்றினமான *யூ. பிரெவிசு* மேற்குத் தொடர்ச்சி மலையில் கட்டுப்படுத்தப்பட்டுள்ளது. இங்கு இவை கேரளத்தில் தென்கோடியிலிருந்து அசம்பு, அகத்தியமலை, வடக்கே ஏலக்காய் மலைகள், திருவிதாங்கூர், உயர் அலைகள், உயர் மலைத்தொடர்கள், மூணாறு, ஆனைமலை, பரம்பிக்குளம் மலைகள் உள்ளிட்டப் பகுதிகளில் காணப்படுகிறது.

## மேற்கோள்கள்

பகுப்பு:யூட்ரோபிசு
நபா சரண் மாஜி

**நபா சரண் மாஜி** (*Naba Charan Majhi*) என்பவர் இந்திய அரசியல்வாதியும் ஒடிசாவிலிருந்து இந்திய நாடாளுமன்ற மக்களவைக்குத் தேர்ந்தெடுக்கப்பட்ட நாடாளுமன்ற மக்களவை உறுப்பினரும் ஆவார். இவர் பாரதிய ஜனதா கட்சியினைச் சேர்ந்தவர். 

## மக்களவை உறுப்பினராக
மாஜி ஒடிசாவின் ராய்ரங்பூர் மக்களவைத் தொகுதிக்கு 2024ஆம் ஆண்டு நடைபெற்ற இந்தியப் பொதுத் தேர்தலில் பாரதிய ஜனதா கட்சியின் வேட்பாளராகப் போட்டியிட்டு வெற்றிபெற்று நாடாளுமன்ற உறுப்பினராக தேர்ந்தெடுக்கப்பட்டார்.

## சட்டமன்ற உறுப்பினராக
### 2019
2019ஆம் ஆண்டு நடைபெற்ற ஒடிசா சட்டமன்றத் தேர்தலில் ரைராங்பூர் சட்டமன்றத் தொகுதியில் பாரதிய ஜனதா கட்சி வேட்பாளராக போட்டியிட்டு வெற்றிபெற்றார்.

## மேற்கோள்கள்

பகுப்பு:வாழும் மக்கள்
பகுப்பு:ஒடிசாவைச் சேர்ந்த பாரதிய ஜனதா கட்சி அரசியல்வாதிகள்
பகுப்பு:ஒடிசா அரசியல்வாதிகள்
பகுப்பு:18ஆவது மக்களவை உறுப்பினர்கள்
அலெக்சி சரணா

**அலெக்சி சரணா** (*Alexey Sarana*) செர்பியாவுக்காக விளையாடும் ஓர் உருசிய சதுரங்க கிராண்டு மாசுட்டர் ஆவார். 2000 ஆம் ஆண்டு சனவரி மாதம் 26 ஆம் தேதி உருசியாவின் மாசுக்கோ நகரத்தில் இவர் பிறந்தார். அலெக்சி வாசிலியேவிச் சரணா என்ற பெயராலும் அறியப்படுகிறார். 2000 ஆம் ஆண்டு வரை உருசியாவிலும் 2023 முதல் செர்பியாவிலும் வசித்து வருகிறார். பிடே அமைப்பு 2017 ஆம் ஆண்டு அலெக்சி சரணாவிற்கு சதுரங்க கிராண்டு மாசுட்டர் பட்டத்தை வழங்கியது. 2023 ஆம் ஆண்டு  ஐரோப்பிய தனிநபர் சதுரங்க வாகையாளர் பட்டத்தை வென்றார்.

இவரின் தந்தை ஓர் உக்ரைனியர். இவர் கீவ் அருகே வசிக்கிறார். 2022 ஆம் ஆண்டு மார்ச்சு மாதத்தில்  சரணா உருசியாவை விட்டு வெளியேறினார். உக்ரைன் மீதான உருசிய  படையெடுப்பு முடியும் வரை தான் உருசியாவிற்கு திரும்பி வரத் திட்டமிடவில்லை என்று கூறினார்.

## சதுரங்க வாழ்க்கை
2000 ஆம் ஆண்டு பிறந்த சரணா, 2016 ஆம் ஆண்டு தனது பன்னாட்டு சதுரங்க மாசுட்டர் பட்டத்தையும்  2017 ஆம் ஆண்டு தனது கிராண்ட்மாசுட்டர் பட்டத்தையும் பெற்றார். 2018 ஆம் ஆண்டு பிப்ரவரி மாதத்தில் ஏரோஃப்ளாட் திறந்தநிலை போட்டியில் பங்கேற்றார்.  கலந்துகொண்ட தொண்ணூற்று இரண்டு வீரர்களில் இவர் நாற்பத்தொன்பதாவது இடத்தைப் பிடித்தார். 4½/9 (+1–1=7) என்ற புள்ளிகளைப் பெற்றார்.. 2018 ஆம் ஆண்டு மார்ச்சு மாதத்தில் ஐரோப்பிய தனிநபர் வாகையாளர் போட்டியில் பங்கேற்றார். 7½/11 (+4–0=7)  என்ற புள்ளிகள் கணக்கில் 22 ஆவது இடத்தைப் பிடித்தார். 2019 ஆம் ஆண்டு சூலை மாதத்தில்  உருசிய வாகையாளர் உயர் கூட்டமைப்பு போட்டியில் 6½/9 (+4–0=5) என்ற புள்ளிகள் கணக்கில் வென்றார். 71ஆவது உருசிய ஆண்கள் சதுரங்க வாகையாளர் போட்டியின் சூப்பர் இறுதிப்போட்டிக்கு  தகுதி பெற்றார். சூப்பர் இறுதிப் போட்டியில் 5/11(+1-2=8) என்ற புள்ளிகள் கணக்கில் 9ஆவது இடத்தைப் பிடித்தார்.

2019 ஆம் ஆண்டில், சரணா உருசிய வாகையாளர் உயர் கூட்டமைப்பு போட்டியில் சமநிலை முறிவு ஆட்டத்தில் அலெக்சாண்ட்ரா பிரெட்கேவுடன் முதல் இடத்தைப் பகிர்ந்து கொண்டார். இதன் மூலம்  தொடர்ச்சியாக இரண்டாவது ஆண்டாக உருசிய  ஆண்கள் சதுரங்க வாகையாளர் போட்டியின் சூப்பர் இறுதிச் சுற்றுக்கு தகுதி பெற்றார்.  2023 ஆம் ஆண்டில்  ஐரோப்பிய தனிநபர் சதுரங்க வாகையாளர் போட்டியை வென்றார்.  2023 ஒலிம்பிக் வாரத்தில் நடைபெற்ற இணையவழி சதுரங்கப் போட்டியில் செர்பியாவுக்காக தங்கத்தையும் வென்றார்.

2023 ஆம் ஆண்டு நடைபெற்ற சதுரங்க உலகக் கோப்பையில், நான்காவது சுற்றில் 6ஆவது நிலை வீரரான வெசுலி சோவை தோற்கடித்து சரணா 16 வீரர்கள் சுற்றை எட்டினார்.

## மேற்கோள்கள்

பகுப்பு:2000 பிறப்புகள்
பகுப்பு:வாழும் மக்கள்
பகுப்பு:சதுரங்கப் பேராதன்கள்
பகுப்பு:உருசிய சதுரங்க வீரர்கள்
பகுப்பு:செர்பிய சதுரங்க வீரர்கள்
ஆனந்த நாயக்கு

**ஆனந்த நாயக்கு** (*Ananta Nayak*-பிறப்பு: 1 மே 1969) இந்தியாவின் 18ஆவது மக்களவையில் உறுப்பினராக உள்ள இந்திய அரசியல்வாதி ஆவார். இவர் ஒடிசா கியோஞ்சர் மக்களவைத் தொகுதியை பிரதிநிதித்துவப்படுத்துகிறார். நாயக்கு பாரதிய ஜனதா கட்சியில் உறுப்பினராக உள்ளார்.

நாயக்கு தனது 30ஆவது வயதில் 1999ஆம் ஆண்டு நடைபெற்ற இந்திய மக்களவைத் தேர்தலில் கெந்துஜார் மக்களவைத் தொகுதியிலிருந்து நாடாளுமன்ற உறுப்பினராக ஆனார். கெந்துஜார் மக்களவைத் தொகுதியிலிருந்து தொடர்ச்சியாக இரண்டு தேர்தல்களில் (1999 & 2004) வெற்றி பெற்றுள்ளார். இவர் பாரதிய ஜனதா கட்சியின் பழங்குடி அணியின் தலைவராக உள்ளார்.

பிப்ரவரி 24, 2021 அன்று இவர் இந்திய அரசியலமைப்பின் 338ஏ பிரிவின் கீழ் அரசியலமைப்பு அமைப்பான பட்டியல் பழங்குடியினருக்கான தேசிய ஆணையத்தின் உறுப்பினராக நியமிக்கப்பட்டார்.

## தேர்தல் செயல்பாடு
### 2024

## மேற்கோள்கள்

## வெளியிணைப்புகள்
* Members of Fourteenth Lok Sabha - Parliament of India website

பகுப்பு:13வது மக்களவை உறுப்பினர்கள்
பகுப்பு:14வது மக்களவை உறுப்பினர்கள்
பகுப்பு:18ஆவது மக்களவை உறுப்பினர்கள்
பகுப்பு:பாரதிய ஜனதா கட்சித் தேசியத் தலைவர்கள்
பகுப்பு:ஒடிசா அரசியல்வாதிகள்
பகுப்பு:1969 பிறப்புகள்
சுகந்த குமார் பனிகிராகி

**சுகந்த குமார் பனிகிராகி** (*Sukanta Kumar Panigrahi*) என்பவர் ஒடிசாவினைச் சேர்ந்த இந்திய நாடாளுமன்ற உறுப்பினர் ஆவார். இவர் பாரதிய ஜனதா கட்சி சேர்ந்தவர். பனிகிராகி ஒடிசாவின் தசுபல்லாவினைச் சேர்ந்தவர். இவர் இந்திய நாடாளுமன்றத்திற்கு 2024ஆம் ஆண்டு நடைபெற்ற பொதுத்தேர்தலில் ஒடிசாவின் கந்தமாள் மக்களவைத் தொகுதியிலிருந்து இந்திய நாடாளுமன்றத்திற்கு உறுப்பினராகத் தேர்ந்தெடுக்கப்பட்டார்.

## தேர்தல் செயல்பாடு
### 2024

## மேற்கோள்கள்

பகுப்பு:18ஆவது மக்களவை உறுப்பினர்கள்
பகுப்பு:ஒடிசா அரசியல்வாதிகள்
பகுப்பு:பாரதிய ஜனதா கட்சி அரசியல்வாதிகள்
இரகுநாத்பூர்

**இரகுநாத்பூர்** (*Raghunathpur*) என்பது இந்திய மாநிலமான பீகாரில் உள்ள பக்சர் மாவட்டத்தில் உள்ள ஒரு மக்கள் தொகை கணக்கெடுப்பு நகரமாகும். பக்சரிலிருந்து தோராயமாக 41 கி.மீ தொலைவில் இந்நகரம் உள்ளது. பிரம்பூர் என்பது பீகாரின் பக்சர் மாவட்டத்தில் உள்ள ஒரு பெரிய கிராமம் மற்றும் அதனுடன் தொடர்புடைய சமூக மேம்பாட்டுத் தொகுதியாகும். இகிராமம் சிவன் கோயில், மத நடைமுறைகள் மற்றும் அதன் கால்நடை கண்காட்சிக்கு பெயர் பெற்றது. சிவன் கோயிலில் மத சடங்குகளைச் செய்ய மக்கள் பிரம்மபூருக்கு வருகிறார்கள். 

## புவியியல்
. என்ற புவியியல் அடையாள ஆள்கூறுகளில் கடல் மட்டத்திலிருந்து சராசரியாக 58 மீட்டர் (190 அடி) இரகுநாத்பூர் அமைந்துள்ளது.

## மக்கள் தொகையியல்
2001 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி, இரகுநாத்பூரின் மக்கள் தொகை  5,601 ஆக இருந்தது. இம்மக்கள் தொகையில் ஆண்கள் 55%, பெண்கள் 45% ஆவர். இரகுநாத்பூரில் கல்வியறிவு விகிதம் 53% ஆகும். இது தேசிய சராசரியான 59.5% என்பதை விடக் குறைவு. இதில் ஆண்களின் கல்வியறிவு 62%, பெண்களின் கல்வியறிவு 42%. ஆகும். இரகுநாத்பூரில், மக்கள் தொகையில் 18% பேர் 6 வயதுக்குட்பட்டவர்கள் ஆவர்.

2001 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி, இரகுநாத்பூரின் மக்கள் தொகை  11,857 ஆக இருந்தது. இம்மக்கள் தொகையில் ஆண்கள் 6215 பேராகவும்  பெண்கள் 5642 பேராகவும் இருந்தனர். இரகுநாத்பூரில் கல்வியறிவு விகிதம் 67.27% ஆகும். இது தேசிய சராசரியான 61.80% என்பதை விட அதிகமாகும். இதில் ஆண்களின் கல்வியறிவு 77.47%, பெண்களின் கல்வியறிவு 56.00%. ஆகும். இரகுநாத்பூரில், மக்கள் தொகையில் 17.59% பேர் 6 வயதுக்குட்பட்டவர்கள் ஆவர்.

## மேற்கோள்கள்


பகுப்பு:பீகார் மாநிலத்திலுள்ள ஊர்களும் நகரங்களும்
பகுப்பு:பக்சர் மாவட்டம்
குறும்பி

**குறும்பி,** அல்லது மருத்துவச் சொற்களில் **செருமென்** (**cerumen**) எனப்படுவது, மனிதர்கள் மற்றும் பிற பாலூட்டிகளின் செவிக்குள் சுரக்கும் மெழுகு போன்ற ஒரு பொருள் ஆகும். இவை பழுப்பு, ஆரஞ்சு, சிவப்பு, மஞ்சள் மற்றும் சாம்பல் உள்ளிட்ட பல வண்ணங்களில் இருக்கலாம். குறும்பி**,** மனிதக் காதுகளின் தோலைப் பாதுகாத்து, சுத்தம் மற்றும் உயவிடலிற்கு உதவுகிறது. மேலும் பாக்டீரியா, பூஞ்சை, மற்றும் தண்ணீருக்கு எதிராகவும் பாதுகாப்பை வழங்குகிறது.

குறும்பியின் முக்கிய கூறுகளில் ஒன்று செருமன். இது ஒரு வகை மாற்றியமைக்கப்பட்ட வியர்வை சுரப்பியால் உற்பத்தி செய்யப்படுகிறது. செபம் (sebum) என்னும் மற்றொன்று, ஒரு எண்ணெய்த் திரவம் ஆகும். இவை இரண்டும் வெளிப்புற காதுக்குழாயில் அமைந்துள்ள சுரப்பிகளால் தயாரிக்கப்படுகின்றன. காதுக்குழாயின் வேதியியல் கலவையானது நிறைவுற்ற மற்றும் நிறைவுறா நீண்ட சங்கிலி கொழுப்பு அமிலங்கள், ஆல்கஹால்கள், ஸ்குவலீன் மற்றும் கொழுப்பு ஆகியவற்றை உள்ளடக்கியது. குறும்பியில் இறந்த சரும செல்கள் மற்றும் முடியும் கூட உள்ளன .

அதிகப்படியான அல்லது சுருக்கமான செருமன் என்பது குறும்பி உருவாக்கம் காதுக்குழாயில் ஒரு அடைப்பை ஏற்படுத்துவது ஆகும். மேலும், இது செவிப்பறைக்கு எதிராக, அல்லது வெளிப்புற காதுக்குழாயை அடைக்கலாம்; அல்லது செவித்திறன் கருவிகளைத் தடுக்கலாம். இதனால் செவித்திறனை இழக்கவும் வாய்ப்பு உண்டு.

## உடலியல்
thumb|காதில் குறும்பி
thumb|உலர் வகை மனிதக் குறும்பி

### ஈர அல்லது உலர்
மரபணு ரீதியாக இரண்டு வகையான குறும்பிகள் உள்ளன: **ஈர வகை** (உலகின் பெரும்பான்மையானது) மற்றும் **உலர் வகை**. இந்த வேறுபாடு "ABCC11" மரபணுவால் ஏற்படுகிறது. ஈரக் குறும்பி வெளிர் பழுப்பு அல்லது அடர் பழுப்பு நிறத்தில் இருக்கும், மேலும் பிசுபிசுப்பு மற்றும் ஒட்டும் நிலைத்தன்மையைக் கொண்டிருக்கும். இது சுமார் 50% கொழுப்பு ஆகும். ஈர வகைக் குறும்பியானது அக்குள் நாற்றத்துடன் தொடர்புடையது. இது வியர்வை உற்பத்தியால் அதிகரிக்கிறது. 

சில கிழக்கு ஆசியர்கள் (யமாத்தோ ஜப்பானியர்கள் உட்பட) தென்கிழக்கு ஆசியர்கள் மற்றும் பூர்வீக அமெரிக்கர்கள் (இனுயிட் உட்பட) உலர் குறும்பியைக் கொண்டு பிறக்க அதிக வாய்ப்புள்ளது (சாம்பல் நிறத்தது) அதே நேரத்தில் ஆப்பிரிக்கர்கள், ஐரோப்பியர்கள் மற்றும் பிற கிழக்கு ஆசியர்கள் (ஐனு உட்பட) ஈர வகைக் குறும்பியைக் கொண்டு பிறக்க அதிக வாய்ப்பு உள்ளது. (பழுப்பு, அடர் ஆரஞ்சு முதல் இருண்ட-பழுப்பு மற்றும் ஈரப்பதத்துடன்). 30-50% தெற்காசியர்கள், மத்திய ஆசியர்கள் மற்றும் பசிபிக் தீவுவாசிகள் உலர் வகை செருமெனைக் கொண்டுள்ளனர்.

## மேற்கோள்கள்
 

பகுப்பு:மெழுகுகள்
பகுப்பு:காது
காசிராகி பார்மைலேற்றம்

**காசிராகி பார்மைலேற்றம்** (*Casiraghi formylation*) என்பது பீனால் மற்றும் பாராபார்மால்டிகைடில் இருந்து ஒரு சாலிசிலால்டிகைடை உருவாக்கும் கரிம வேதியியல் தொகுப்பு வினையாகும். இந்த வினைக்கு வலுவான பிரான்சுடெட்டு காரமும் பலவீனமான இலூயிசு அமிலமும் தேவைப்படுகிறது.  மேலும் இவ்வினை ஒரு மெத்தனால் இணை விளைபொருளைத் தருகிறது. 

:(H2CO)2n + nB + nLA + nHArOH → nHC(=O)ArOH + n[HB][LA:OMe]

முறையாக, இவ்வினை கான்னிசாரோ ஏற்றத்தாழ்வின்மை வினையை பிரீடெல்-கிராஃப்ட்சு அசைலேற்ற வினையுடன் இணைக்கிறது.

காசிராகியின் 1978 ஆம் ஆண்டு அசல் வாய்ப்பாட்டில், கிரிக்னார்டு வினைப்பொருட்கள் தடைசெய்யப்பட்ட காரமாகவும் இலூயிசு அமிலமாகவும் செயல்பட்டன. 

டிரை எத்திலமைன் போன்ற நைட்ரசன் காரத்துடன் MgCl2 சேர்மத்தைப் பயன்படுத்தும் போது, ​​இந்த வினை காசுனாட்டி-சுகட்டெபோல் பார்மைலேற்ற வினை என்றும் அழைக்கப்படுகிறது.

டோகோபெரோல் வழிப்பெறுதிகளின் தயாரிப்பில் காசிராகி பார்மைலேற்ற வினை பயன்படுத்தப்படுகிறது.   

## மேற்கோள்கள்


}


பகுப்பு:கூட்டு வினைகள்
பகுப்பு:பென்சால்டிகைடுகள்
பகுப்பு:வேதி வினைகள்
எகெதசு இண்டோல் தொகுப்பு

**எகெதசு இண்டோல் தொகுப்பு** (*Hegedus indole synthesis*) என்பது பலேடியம்(II) உதவியுடன் ஆர்த்தோ ஆல்க்கீனைல் அனிலின்களிலிருந்து ஆக்சிசனேற்ற வளையமாக்கல் வினையின் மூலம் இண்டோல் தயாரிக்கும் ஒரு தயாரிப்பு முறையாகும். தொலுயீன் சல்போனைல் குழுவால் பாதுகாக்கப்பட்ட அமீன்களுக்கு இந்த கரிம வேதியியல் பெயர் வினை இன்னும் தொடர்கிறது.  

எகெதசு இண்டோல் தொகுப்பு வினையைப் பயன்படுத்தி 2-அல்லைல் அனிலினை 2-மெத்திலின் இண்டோலாக மாற்றலாம்.

## மேற்கோள்கள்

பகுப்பு:பெயர் வினைகள்
பகுப்பு:வேதி வினைகள்
பகுப்பு:இண்டோல் உருவாகும் வினைகள்
உலம்பார்டோ மெத்திலீனேற்றம்

**உலம்பார்டோ மெத்திலீனேற்றம்** (*Lombardo methylenation*) என்பது உலம்பார்டோ வினையாக்கியின் உதவியுடன் கார்பனைல் சேர்மங்களை மெத்திலீனேற்றம் செய்யும் பெயர் வினையாகும். கரிம வேதியியலில் துத்தநாகம்  மெத்திலீன் புரோமைடு, தைட்டானியம் டெட்ராகுளோரைடு ஆகியவற்றின் கலவையே உலம்பார்டோ வினையாக்கியாகும்.

## பயன்பாடுகள்
டெட்ரோடோடாக்சின்  மற்றும் இருசுட்டீனின் தயாரிப்பு தொகுப்பு வினையில் உலம்பார்டோ மெத்திலீனேற்றம் பயன்படுத்தப்பட்டுள்ளது.

## மேற்கோள்கள்

பகுப்பு:பெயர் வினைகள்
வங்காளதேசக் குழந்தைகள் நாள்

**வங்காளதேசக் குழந்தைகள் நாள்** (*Children's Day (Bangladesh*))  மார்ச்சு மாதம் 17 ஆம் தேதியன்று சேக் முச்சிப்பூர் ரகுமானின் பிறந்தநாளுடன் இணைந்து கொண்டாடப்பட்டது. இருப்பினும், தற்போது, ​​உலக குழந்தைகள் நாளுடன் இணைந்து நவம்பர் மாதம் 20 ஆம் தேதிக்கு வங்காளதேசம் குழந்தைகள் நாளை மாற்றியுள்ளது.

## வரலாறு
வங்காளதேசக் குழந்தைகள் நாள் ஆண்டுதோறும் மார்ச்சு மாதம் 17 ஆம் தேதியன்று  கொண்டாடப்படுகிறது. 1996 ஆம் ஆண்டு அவாமி லீக் ஆட்சிக்கு வந்த பிறகு இந்த நாள் தேசிய குழந்தைகள் நாளாக அறிவிக்கப்பட்டது. வங்காளதேசத்தின் முன்னாள் பிரதமர் சேக் முச்சிப்பூர் ரகுமான் 1920 ஆம் ஆண்டு மார்ச்சு மாதம் 17 ஆம் தேதியன்று பிறந்தார். அவரது பிறந்தநாள் வங்காளதேசத்தில் பொது விடுமுறை நாளாகக் கொண்டாடப்பட்டது. குழந்தைகள் உரிமைகள் மற்றும் நலனை ஊக்குவிக்கும் பல்வேறு நடவடிக்கைகளுடன் இந்நாள் கொண்டாடப்பட்டது. பன்னாட்டு  குழந்தைகள் நாள் இருந்தபோதிலும், இந்த அறிவிப்பு வரும் வரை வங்காளதேசத்தில் தேசிய குழந்தைகள் நாள் கொண்டாடப்படவில்லை. இந்த நாள் 1997 முதல் கொண்டாடப்படுகிறது.  வங்காளதேசத்தின் இடைக்கால அரசாங்கம் 2024 ஆம் ஆண்டில் பொது விடுமுறை நாட்களின் பட்டியலிலிருந்து இதை நீக்கியது..

## கொண்டாட்டம்
மார்ச் 17 ஆம் தேதியை வங்காளதேசத்தில் அவாமி லீக் அரசாங்கம் பொது விடுமுறை நாளாகக் கருதியது. 2024 ஆம் ஆண்டில், யூனுசு அமைச்சகம் அதை பொது விடுமுறை நாட்களின் பட்டியலிலிருந்து நீக்கியது.

## மேற்கோள்கள்

பகுப்பு:குழந்தைகள் நாள்
பகுப்பு:மார்ச் சிறப்பு நாட்கள்
நாகசமுத்திரம்

**நாகசமுத்திரம்** (*Nagasamudra*) என்ற கிராமம், இந்தியாவின் தென் மாநிலமான கர்நாடகாவின் சித்ரதுர்கா, மாவட்டத்தில் மொளகல் முரு வட்டத்தில் அமைந்துள்ளது.

## மக்கள் தொகையியல்
2001 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின் படி, நாகசமுத்திரத்தின் மொத்த மக்கள் தொகை 7319 ஆகும். இம்மக்கள் தொகையில் ஆண்கள் எண்ணிக்கை 3728 ஆகவும் பெண்கள் எண்ணிக்கை 3591 ஆகவும் இருந்தது. 

2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின் படி, நாகசமுத்திரத்தின் மொத்த மக்கள் தொகை 7902 ஆகும். இம்மக்கள் தொகையில் ஆண்கள் எண்ணிக்கை 4099 ஆகவும் பெண்கள் எண்ணிக்கை 3803 ஆகவும் இருந்தது.

## மேலும் காண்க
* சித்ரதுர்கா
* கர்நாடக மாவட்டப் பட்டியல்

## மேற்கோள்கள்

## வெளி இணைப்புகள்
* http://Chitradurga.nic.in/

பகுப்பு:கர்நாடகாவிலுள்ள கிராமங்கள்
பகுப்பு:சித்ரதுர்கா மாவட்டம்
கம்போடியாவில் குழந்தைப் படைவீரர்கள்

**கம்போடியாவில் குழந்தைப் படைவீரர்கள்** (*Child soldiers in Cambodia*) 1990 ஆம் ஆண்டுகளின் பிற்பகுதி வரை கம்போடிய உள்நாட்டுப் போர், கம்போடிய இனப்படுகொலை மற்றும் கிளர்ச்சி ஆயுத மோதல்களின் போது கெமர் ரூச்சு மற்றும் பிற ஆயுதக் குழுக்களால் பயன்படுத்தப்பட்டனர். 

## பின்னணி
கெமர் ரூச்சு படையினரால் பல்லாயிரக்கணக்கான குழந்தைகள் போரில் ஈடுபட கட்டாயப்படுத்தப்பட்டனர். குழந்தைகள் போரில் பங்கேற்கவும், அட்டூழியங்களைச் செய்யவும் கட்டாயப்படுத்தப்பட்டனர் என்பதற்கு கணிசமான சான்றுகள் உள்ளன. மோதலின் பிற பிரிவுகளும் குழந்தைகளை கட்டாயப்படுத்திப் படையில் சேர்த்தன. கெமர் குடியரசில் லோன் நோல் இராணுவத்தால் குழந்தை வீரர்கள் போரில் பயன்படுத்தப்பட்டனர். 1990 ஆம் ஆண்டுகளில், இராயல் கம்போடிய ஆயுதப் படைகளுக்குள் குழந்தைப் படைவீரர்கள் இருப்பதாக இலிகாதோ அறிக்கைகளை வெளியிட்டார். குழந்தைகளாக சேர்ந்த இந்த உறுப்பினர்கள், உள்நாட்டு மோதல் முடிந்து, அவர்கள் வயது வந்த பிறகு, படை நிறுவனத்தில் தொடர்ந்து இருக்க அனுமதிக்கப்பட்டனர். 1990 ஆம் ஆன்டுகளில் குழந்தைகளைப் படையிலிருந்து விலக்கும் முயற்சிகள் நடந்தன. 21 ஆம் நூற்றாண்டில் முன்னாள் கெமர் ரூச்சு குழந்தைப் படையினருக்கு அரசு ஆதரவு குறைவாகவே கிடைத்தது.

## மேற்கோள்கள்


பகுப்பு:கம்போடியா
பகுப்பு:குழந்தை
இந்திரா காந்தி மருத்துவ அறிவியல் நிறுவனம்

**இந்திரா காந்தி மருத்துவ அறிவியல் நிறுவனம்** (*Indira Gandhi Institute of Medical Sciences*), மாநில அரசின் சட்டமன்ற சட்டத்தின் கீழ் செயல்படும் ஒரு அரசு நிறுவனம் ஆகும். இந்த நிறுவனம் 19 நவம்பர் 1983 அன்று புது தில்லியில் உள்ள அகில இந்திய மருத்துவ அறிவியல் நிறுவனத்தின் மாதிரியில் ஒரு தன்னாட்சி அமைப்பாக நிறுவப்பட்டது. இது பீகார் மாநிலத்தின் முக்கிய சுகாதார நிறுவனங்களில் ஒன்றாகும். இது பீகாரின் ஒரே சிறப்பு வாய்ந்த மருத்துவ நிறுவனமாகும். மேலும் நோயாளி பரிந்துரை சங்கிலியில் படிநிலையில் முதலிடத்தில் உள்ளது. இந்த நிறுவனம் மருத்துவ கல்வியை வழங்குகிறது. பீகாரில் பல சுகாதார மற்றும் மருத்துவ ஆராய்ச்சிகளையும் நடத்துகிறது. இது செப்டம்பர் 2011இல் எம். சி. ஐ. குழுவின் மருத்துவக் கல்லூரி அங்கீகாரத்தைப் பெற்றது. இது 150 அங்கீகரிக்கப்பட்ட இளநிலை மருத்துவ கல்விக்கான இடங்களையும், பீகாரின் கல்லூரிகளில் அதிக எண்ணிக்கையிலான சிறப்பு மருத்துவ படிப்பிற்கான இடங்களையும் கொண்டுள்ளது.

## வளாகம்
இந்திரா காந்தி மருத்துவ அறிவியல் நிறுவனம் பெய்லி சாலையில் அமைந்துள்ளது. மருத்துவக் கல்லூரி மற்றும் மருத்துவமனை வளாகம் 131 ஏக்கர் பரப்பளவில் அமைந்துள்ளது. வரும் ஆண்டுகளில் 3000 படுக்கைகள் கொண்டதாக இந்த மருத்துவமனை தரம் உயர்த்தப்படும். தற்போது, 100 படுக்கைகள் கொண்ட பிராந்திய புற்றுநோய் நிறுவனத்துடன் கிட்டத்தட்ட 1070 படுக்கைகள் உள்ளன. மேலும் 500 படுக்கைகள் கொண்ட அதிநவீன மருத்துவமனை, 200 படுக்கைகள் கொண்ட மண்டல கண் மருத்துவ நிறுவனம் கட்டுமானப் பணி நடைபெற்று வருகிறது.

## துறைகள்
* மயக்க மருந்து
* எண்டோகிரைனாலஜி
* இருதயவியல்
* இதய மற்றும் இரத்த நாள அறுவை சிகிச்சை
* சமூக மருத்துவம்
* பல் மருத்துவம்
* காது, மூக்கு மற்றும் தொண்டை
* இரைப்பை குடல் நோய்
* குடல் அறுவை சிகிச்சை
* |உள் மருத்துவம்
* சிறுநீரகவியல்
* நரம்பியல் அறுவை சிகிச்சை
* நரம்பியல்
* அணு மருத்துவம்
* எலும்பியல்
* குழந்தை மருத்துவம்
* மனநலம்
* நுரையீரல் நோய்
* இனப்பெருக்க உயிரியல்
* பிராந்திய புற்றுநோய் மையம்
* பிராந்திய கண் மருத்துவ நிறுவனம் 
* தோல்
* சிறுநீரகவியல்
* விபத்து, அவசரச் சிகிச்சை
* பொது அறுவை சிகிச்சை
* குழந்தை அறுவை சிகிச்சை

## மேற்கோள்கள்

பகுப்பு:மருத்துவக் கல்வி